Source: http://kuria-birosag.hu/hu/sajto/tajekoztato-az-mpkkii1087320162-szamu-jelentos-dontesrol-mely-szerint-munkaviszonybol-szarmazo
Timestamp: 2018-01-16 19:33:10
Document Index: 22648021

Matched Legal Cases: ['bíróság ', 'bíróság ', 'bíróság ', 'Kúria ', 'bíróság ', 'Kúria ']

Tájékoztató az Mpkk.II.10.873/2016/2. számú jelentős döntésről, mely szerint a munkaviszonyból származó jogvita munkaügyi pernek minősül akkor is, ha a felek bármelyikének személye engedményezés alapján változik | K Ú R I A
A járásbíróság végzésével a Polgári perrendtartásról szóló 1952. évi III. törvény (Pp.) 129.§ (1) bekezdése alapján hatáskörének hiányát állapította meg és elrendelte az iratok áttételét a közigazgatási és munkaügyi bírósághoz. Végzése indokolása szerint az engedményezés a felek közötti jogviszony lényegét nem változtatja meg, a jogviszony alanyaiban bekövetkezett változás a jogviszony munkajogi jellegét nem érinti.
A közigazgatási és munkaügyi bíróság végzésével hatáskörének hiányát állapította meg és az eljáró bíróság kijelölése érdekében a Pp. 45. § (1)-(2) bekezdése alapján rendelkezett az iratoknak a Kúriához történő felterjesztéséről. Indokolásában kifejtette, hogy ellentmondásos a bírói gyakorlat a munkajogi igények engedményezés útján való átruházása tekintetében. Indokolása szerint a Pp. 349. §-a visszautal a munka törvénykönyvéről szóló 2012. évi I. törvény (Mt.) 258. § (1) bekezdésére, mely rögzíti a munkaügyi jogvita alanyait (munkáltató, munkavállaló), illetve annak tárgyát (munkaviszonyból származó igény).
A Kúria az eljáró bíróságnak a közigazgatási és munkaügyi bíróságot jelölte ki.
A munkaügyi per alapjául szolgáló jogviszony tartalmát, a jogvitának a vonatkozó munkajogi szabályok szerinti elbírálását a fél személyének engedményezés miatti változása nem érinti. Az Mt. fenntartja azt a megoldást, hogy a polgári jogi szabályok egyes jogintézmények tekintetében az Mt. mögöttes jogát képviselik, így az Mt. egyes rendelkezései (31. §) tételesen felsorolják a Ptk. alkalmazandó szabályait, ezek körét 2014. III. 15-től kezdődő hatállyal az Mt. az új Ptk-hoz igazította. A tételesen felsorolt szabályokat a munkaviszony tekintetében megfelelően alkalmazni kell.
Az Mt. 31. §-a alapján e körbe tartozik az új Ptk-nak az engedményezésre vonatkozó 6:193-201. §-ai. Az Mt. azonban az engedményezéssel kapcsolatban kifejezetten megszorítást alkalmaz. Az Mt. 163. § (2) bekezdése értelmében – amely kogens szabálynak minősül és attól sem a felek megállapodása, sem kollektív szerződés nem térhet el – engedményezésnek csak pénzkövetelés esetén van helye, a levonásmentes munkabérrész egyáltalán nem engedményezhető.
Mindezen munkajogi szabályozásból következően a munkajogi igény érvényesítésére vonatkozó szabályok alkalmazását nem érinti az, ha az adott pénzkövetelés tekintetében a munkaviszonyban valamely fél helyébe engedményes lép az arra vonatkozó polgári jogi szabályok betartásával.
A fentiekből következően nem annak van jelentősége, hogy az engedményezésre vonatkozó szabályokat a Ptk. rendezi, hanem annak, hogy ezek alkalmazása kifejezetten megengedett a munkaviszonyban, a munkajogi anyagi jogi szabályok által előírt körben. A kifejtett értelmezés következik mind a munkajogi anyagi jogi szabályokból, mind a Pp. munkaügyi perekre vonatkozó XXIII. fejezete rendelkezéseiből.
Az engedményezés polgári jogi jogintézménynek minősülése nem változtat az alapul szolgáló jogviszony munkajogi jellegén, ezért önmagában ez a körülmény nem indokolja a munkaügyi perekre vonatkozó különleges eljárási szabályok mellőzését, általános hatáskörű bíróság által az általános eljárási szabályok szerinti elbírálását.
Ezt az érvelést erősíti a 2016. évi CXXX. törvény (új Pp.) 508.§ (3) bekezdése, amely kifejezett rendelkezést tartalmaz arra nézve, ha a peres felek bármelyikének személye engedményezés, tartozásátvállalás, munkáltatói jogutódlás, illetve a munkáltató személyében bekövetkező változás alapján módosul, a per változatlanul munkaügyi pernek minősül.
A kifejtettek értelmében a Kúria a Pp. 45. § (2) bekezdés c) pontja alapján az eljárásra a közigazgatási és munkaügyi bíróságot jelölte ki és elrendelte az ügy iratainak megküldését ehhez a bírósághoz.